Կոլդո

Խեսուս Լուիս Ալվարես դե Էուլատե Գուերգե (, ), ավելի հայտնի որպես Կոլդո (), անդորրացի ֆուտբոլիստ բասկյան ծագմամբ, դարպասապահ։ Անդորրայի ֆուտբոլի ազգային հավաքականի ներկայիս գլխավոր մարզիչ։ Կոլդոն եղել է Անդորրայի ազգային հավաքականի բազմամյա հիմնական դարպասապահը, որը հավաքականի կազմում անցկացրել է 78 հանդիպում։

2003 թվականին Անդորրայի ֆուտբոլի ֆեդերացիայի կողմից ճանաչվել է երկրի վերջին 50 տարիների լավագույն ֆուտբոլիստ։ Կոլդոն համարվում է անդորրական ֆուտբոլի լեգենդ։

Կենսագրություն 

Խեսուս Լուիս Ալվարես դե Էուլատեն ծնվել է 1970 թվականի սեպտեմբերի 4-ին Իսպանիայում, Բասկերի Երկրի ատոմային շրջանում՝ Վիտորիա-Գաստեյս քաղաքում։ «Կոլդո» մականունը ստանալու համար նա պարտական է իր բասկյան ծագմանը, քանի որ այն համարժեք է իսպանական Լուիս անվանը։

Ակումբային կարիերա 

1989 թվականին Կոլդոն սկսել է իր ակումբային կարիերան «Աուրերա Վիտորիա» ակումբի կազմում, որն իր հարազատ քաղաքի գլխավոր ֆուտբոլային ակումբն էր։ 19 տարեկան հասակում դառնում է «Ատլետիկո Մադրիդ» ակումբի պահեստային դարպասապահը։ Ակումբի կազմում 1991 թվականին դառնում է Իսպանիայի գավաթի դափնեկիր, չնայած այն հանգամանքին, որ եզրափակչում նա մնացել էր պահեստային նստարաններին, իսկ թիմի հիմնական դարպասապահն էր Անխել Մեխիասը։ «Ատլետիկոյի» կազմում Կոլդոն այդպես էլ ինչ-որ խաղի չի մասնակցում։

Որոշ ժամանակ անց Կոլդոն դառնում է «Տոլեդո» ակումբի ֆուտբոլիստը, որը հանդես էր գալիս Իսպանիայի երրորդ ֆուտբոլային դիվիզիոնում։ 1993-94 թվականների մրցաշրջանում հանդես գալով «Սալամանկայի» ակումբի կազմում, նա դառնում է Իսպանիայի Սեգունդա Բ դիվիզիոնի հաղթող, իսկ ակումբը ստանալով դիզիոնային մակարդակի բարձրացում սկսում է հանդես գալ Իսպանիայի երկրորդ դիվիզիոնում։

1994 թվականին Կոլդոն դառնում է «Անդորրա» ակումբի ֆուտբոլիստը։ Ակումբը տեղակայվում է Անդորրայի մայրաքաղաքում։ Ակումբի կազմում նա հայտնվում է իր հայրենակից Պեյո Բենգոեչեայի հրավերքով, ով հանդիսանում էր այդ ակումբի գլխավոր մարզիչը։ «Անդորրա» ակումբը համարվում էր նույնանուն երկրի լավագույն ակումբը, սակայն նրանք հանդես էին գալիս Իսպանիայի ցածր դիվիզիոններում։ «Անդորրայի» կազմում որպես ֆուտբոլիստ հանդես գալու հետ համատեղ Կոլդոն աշխատում էր որպես Անդորրայի պատանեկան և երիտասարդական հավաքականների գլխավոր մարզիչ։ Այս ակումբը Կոլդոն լքում է 2006 թվականին՝ մինչ այդ ակումբի կազմում անցկացնելով 12 մրցաշրջան։

2006-07 թվականների մրցաշրջանը Կոլդոն անցկացրել է «Բալագեր» ակումբի կազմում։ Այս ակումբում նա հասցնում է մասնակցել 10 հանդիպման, հետո կրկին համալրում է «Անդորրայի» կազմը, որտեղ և ավարտում է իր ֆուտբոլային կարիերան 2009 թվականին։

Կարիերան հավաքականի կազմում 

Անդորրայի ազգային հավաքականը ձևավորվել է 1996 թվականին, և այդ ժամանակվանից Կոլդոյին առաջարկել են հանդես գալ հավաքականի կազմում։ Հպատակագրման կանոնները Անդորրայում շատ խիստ են․ քաղաքացիություն ստանալու համար ընդհանուր կարգով երկրում անհրաժեշտ է ապրել 20 տարի։ Սակայն Անդորրայում ամուսնանալը Կոլդոյին հնարավորություն է տալիս ստանալ քաղաքացիություն և դրա հետ միասին մեկնարկել ելույթները ազգային հավաքականի կազմում։

1998 թվականին նա առաջին անգամ հրավիրվում է ազգային հավաքականի կազմ գլխավոր մարզիչ Մանոել Միլուիրի կողմից։ Հավաքականի կազմում նա կատարում է իր նորամուտը 1998 թվականի հունիսի 3-ին կայացած Բրազիլիայի ազգային հավաքականի դեմ ընկերական խաղում։ Կոլդոն դառնում է պատմության մեջ երրորդ դարպասապահը, որը պաշտպանում է ազգային հավաքականի դարպասները։

2003 թվականի նոյեմբերին Անդորրայի ֆուտբոլային ֆեդերացիան ճանաչում է Կոլդոյին Անդորրայի ֆուտբոլային պատմության վերջին հիսունամյակի լավագույն ֆուտբոլիստ։ Անձամբ Կոլդոն այսպիսի վերաբերմունքի վերաբերյալ արտահայտվել է հետևյալ կերպ․ «Յուրաքանչյուր դարպասապահ, ով հանդես է եկել Անդորրայի ազգային հավաքականի կազմում, ունի լավ հնարավորություններ իրեն ներկայացնելու առիթով․ աշխատանքը ամեն խաղում մեծ է»։

2004 թվականի Եվրոպայի առաջնության որակավորման փուլում Անդորրայի հավաքականը բաց էր թողնում խաղում ոչ ավելի քան երեք գոլ, ինչը հավաքականի համար լավ արդյունք էր համարվում։ Այս արդյունքի համար իր մեծ ներդրումը ուներ հենց Կոլդոն։ 2006 թվականի աշխարհի առաջնության որակավորման փուլում Անդորրան իր խմբում հավաքում է հինգ միավոր, ինչը հավաքականի լավագույն արդյունքն էր ընտրական և որակավորման փուլերում։

2008 թվականի Եվրոպայի առաջնության որակավորման փուլի շրջանակներում Կոլդոն մասնակցում է տեղի ունեցած 12 խաղերին և ստանում է երկու դեղին քարտ։ Ռուսաստանի ազգային հավաքականի դեմ կայացած տնային խաղում Կոլդոն հանդիպման ավելացված ժամանակի առաջին խաղակեսի ընթացքում ետ է մղում Դենիս Կոլոդինի 11 մետրանոց հարվածը։

2009 թվականի հունիսի 10-ին Կոլդոն հավաքականի կազմում որպես ավագ անցկացնում է իր վերջին հանդիպումը։ Այդ խաղն է դառնում 2010 թվականի աշխարհի առաջնության ընտրական փուլի շրջանակներում կայացած Անգլիայի ազգային հավաքականի դեմ խաղը, որն ավարտվում է Անդորրայի հավաքականի ջախջախիչ պարտությամբ (6:0)։ Այդ խաղում Կոլդոն, 17 անգամ միջամտելով խաղին, թույլ չի տալիս մրցակցին գրանցել ավելի խոշոր հաշիվ։ Հանդիպման 79-րդ րոպեին հավաքականի գլխավոր մարզիչ Դավիդ Ռոդրիգոն Կոլդոյի փոխարեն խաղադաշտ է դուրս բերում դարպասապահ Ժոզեպ Գոմեսին։ Մարզադաշտում գտնվող երկրպագուները ոտքի ելած հրաժեշտ էին տալիս դաշտից հեռացող և միջազգային կարիերան ավարտող Կոլդոյին։

Ընդհանուր հաշվով գաճաճ պետության և աշխարհի ամենաթույլ ազգային հավաքականներից մեկի կազմում Կոլդոն անցկացրել է 78 հանդիպում, բաց թողել 209 գոլ և այս ցուցանիշով դարձել Եվրոպայի ամենաշատ թվով գոլեր բաց թողնող դարպասապահներից մեկը։ Կոլդոն Անդորրայի հավաքականի կազմում հանդես է եկել շուրջ 11 տարի և եղել է այդ շրջանում հավաքականի հիմնական դարպասապահը, այդ իսկ պատճառով էլ նա անդորրական ֆուտբոլի լեգենդներից մեկն է։

Մարզչական կարիերա 

2007 թվականին Կոլդոն գլխավորում է Անդորրայի մինչև 19 տարեկանների պատանեկան հավաքականը և որպես մարզիչ անցկացնում է 6 հանդիպում։ 2009 թվականի մարտի 28-ին Կոլդոն եղել է Անդորրայի երիտասարդական հավաքականի գլխավոր մարզիչը, որի գլխավորությամբ այդ օրը երիտասարդական հավաքականների միջև ընթացող Եվրոպայի 2011 թվականի առաջնության շրջանակներում Անդորրայի հավաքականը հանդիպել է Ռումինիայի ազգային հավաքականին։ Խաղն ավարտվում է ռումինացիների հաղթանակով (2:0)։

2010 թվականի փետրվարին Կոլդոն գլխավորում է Անդորրայի ազգային հավաքականը՝ այդ պաշտոնում փոխարինելով Դավիդ Ռոդրիգոյին, ով եղել էր հավաքականի մարզիչը սկսած 1999 թվականից։ Այսպիսով Կոլդոն դառնում է եվրոպական ազգային հավաքականների ամենաերիտասարդ գլխավոր մարզիչներից մեկը։

2012 թվականի Եվրոպայի առաջնության ընտրական մրցաշարի շրջանակներում Անդորրայի հավաքականը մեկ գոլ է հեղինակում և բաց է թողնում 25-ը, ինչն այս ազգային հավաքականի համար այնքան էլ վատ արդյունք չէր։ 2012 թվականի մայիսի 30-ին հավաքականը Կոլդոյի գլխավորությամբ առաջին անգամ չի պարտվում․ Ադրբեջանի ազգային հավաքականի դեմ կայացած խաղն ավարտվում է ոչ-ոքիով։ 2013 թվականի օգոստոսի 14-ին Անդորրան ոչ-ոքիով է ավարտում նաև Մոլդովայի ազգային հավաքականի դեմ խաղը։ 2014 թվականի աշխարհի առաջնության որակավորման փուլում Անդորրայի հավաքականը խմբում զբաղեցնում է 6-րդ հորիզոնականը։ Նրանց այս շրջանում չի հաջողվում գոլի հեղինակ դառնալ, սակայն փոխարենը նրանք իրենց դարպասն են ընդունում 30 գնդակ։

Անձնական կյանք 

«Անդորրա» ակումբի կազմում հանդես գալու տարիներին Կոլդոն ծանոթանում է Պատրիսիա Մոլնեի հետ, ով RTVA հեռուստաալիքի հաղորդավարուհի էր։ Որոշ ժամանակ անց զույգն ամուսնանում է։ Նրանք ունեն երկու երեխա՝ տղան՝ Իկերը և աղջիկը՝ Նայան։ Կոլդոն հիմնականում աշխատում է բանկում։ Ավելի վաղ Կոլդոն աշխատում էր ապահովագրական ընկերությունում, սակայն կնոջ պատճառով սկսում է աշխատել բանկում, որի սեփականատերն է իր կնոջ հայրը։

Ծանոթագրություններ

Արտաքին հղումներ 
 
 

Իսպանացի ֆուտբոլիստներ
Անդորրացի ֆուտբոլիստներ
Ֆուտբոլի դարպասապահներ
Ատլետիկո Մադրիդի ֆուտբոլիստներ
Անդորրա ՖԱ-ի ֆուտբոլիստներ
Անդորրայի հավաքականի ֆուտբոլիստներ